b'\n_START_ARTICLE_\nGrad Maribor\n_START_PARAGRAPH_\nMaribor je v 12. stoletju imel dva gradova. Vendar se je spodnji ali mestni grad (oppidum inferius) ohranil ljudem v spomin samo po zaslugi pisnih virov, in sicer je stal nekje v zahodnem delu mesta ter bil \xc5\xbee v 15. stoletju v razvalinah._NEWLINE_V zavest mariborskih podlo\xc5\xbenikov se je vtisnil drugi grad, kasneje poimenovan Gornji grad, ki so ga pozidali na gri\xc4\x8du nad mestom, sedanji Piramidi. Nastanek gradu se povezuje z Bernardom Spanheimskim. Grad je bil iz 12. stoletja, morda celo 11. stoletja._NEWLINE_Za Spanheimi so Mariboru krojili usodo Traungavci, potem Babenber\xc5\xbeani in za njimi Habsbur\xc5\xbeani. Grad je bil v posesti de\xc5\xbeelnokne\xc5\xbejih ministerialov Mariborskih. Ko je ta rod v 14.stoletju izumrl, so si kot oskrbniki gradu sledili Sch\xc3\xa4rfenbergi, Hugo Devinski, Walseeji, gospodje Grabenski in drugi. Zadnji v vrsti so bili Brandisi, ki so grad leta 1784 podrli. _NEWLINE_Od leta 1821 na gri\xc4\x8du stoji kapela s kamnitim Marijinim kipom. Postavili so jo namesto nekdanje piramide, zlo\xc5\xbeene iz gradbenega materiala grajskih razvalin. Grad je obdajalo veliko obzidje in voda. Zaradi vsega tega je bil te\xc5\xbeko dostopen in dobro skrivali\xc5\xa1\xc4\x8de. Pod gradom pa se je razvijala kolonizacijska vas, ki se je hitro raz\xc5\xa1irila v ve\xc4\x8djo naselbino._NEWLINE_Ime gri\xc4\x8da nima ni\xc4\x8d skupnega s srednjim vekom. Tako so ga poimenovali v 19. stoletju, ker so na kraju, kjer je stal grad, postavili obelisk, ki je spominjal na piramido.'